9. การควบคุมภายใน

ระบบการควบคุมภายในของบริษัท ในด้านต่างๆ 5 ส่วน ประกอบด้วย

  1. องค์กรและสภาพแวดล้อม (Organizational Control and Environmental
  Measure)

  2. การบริหารความเสี่ยง (Risk Management Measure)

  3. การควบคุมการปฏิบัติงานของฝ่ายบริหาร (Management Control Activities)

  4. ระบบสารสนเทศและการสื่อสารข้อมูล (Informational and Communication
  Measure)

  5. ระบบการติดตาม (Monitoring)

คณะกรรมการบริษัทเห็นว่าบริษัท มีระบบการควบคุมภายในเรื่องการทำธุรกรรมกับผู้ถือหุ้นรายใหญ่
กรรมการ ผู้บริหาร หรือ ผู้ที่เกี่ยวข้องของบุคคลดังกล่าว (ตามส่วนที่ 3 ข้อ 3.3 ถึง 3.7
ของแบบประเมิน) อย่างเพียงพอแล้ว
สำหรับการควบคุมภายในในหัวข้ออื่นของระบบการควบคุมภายใน คณะกรรมการเห็นว่าบริษัท
มีการควบคุมภายในที่เพียงพอแล้วเช่นกัน

ในระยะแรกที่ปรึกษาทางการเงินได้เข้าไปทำการตรวจสอบระบบการควบคุมภายในของบริษัท
โดยการซักถามข้อมูลจากผู้บริหาร รวมทั้งตรวจสอบเอกสารหลักฐานประกอบต่างๆ เช่น
ขั้นตอนการปฏิบัติงาน (Work Flow) เกี่ยวกับระบบการซื้อสินค้า ระบบการขายสินค้า
ระบบรับและจ่ายเงิน เอกสารประกอบสำหรับการปฏิบัติงานในแต่ละระบบ เป็นต้น
ที่ปรึกษาทางการเงินมีความเห็นว่า บริษัท มีการจัดทำระเบียบวิธีปฏิบัติงานที่รัดกุมเพียงพอ
โดยมีการแบ่งแยกหน้าที่ความรับผิดชอบของแต่ละส่วนงาน อันประกอบด้วย หน้าที่อนุมัติ
หน้าที่บันทึกรายการบัญชีและข้อมูลสารสนเทศ หน้าที่ในการดูแลจัดเก็บทรัพย์สิน
ออกจากกันโดยเด็ดขาด รวมทั้งบริษัท ยังมีการกำหนดขอบเขตอำนาจหน้าที่
และวงเงินอนุมัติของฝ่ายบริหารในแต่ละระดับไว้อย่างชัดเจน นอกจากนี้ บริษัท
ยังมีการประเมินความเสี่ยงต่างๆ ที่อาจจะส่งผลกระทบต่อการดำเนินธุรกิจของบริษัท
อย่างสม่ำเสมอ เช่น ความเสี่ยงจากความผันผวนของราคาแร่
ความเสี่ยงจากความผันผวนของอัตราแลกเปลี่ยน เป็นต้น โดยผู้บริหารของบริษัท
ได้ติดตามความเคลื่อนไหวของราคาแร่ในตลาดโลก
รวมทั้งอัตราแลกเปลี่ยนอย่างใกล้ชิดเพื่อพิจารณามาตรการต่างๆ
เพื่อลดความเสี่ยงจากปัจจัยดังกล่าวได้อย่างทันการณ์

ปัจจุบันผู้สอบบัญชีได้ดำเนินการตรวจสอบระบบการควบคุมภายในของบริษัทอย่างสม่ำเสมอ
โดยจะร่วมประชุมและรายงานผลการตรวจสอบให้แก่คณะกรรมการตรวจสอบทราบโดยตรง
ตลอดระยะเวลาที่ผ่านมาบริษัทให้ความสำคัญกับการควบคุมภายในและปฎิบัติตามกฎระเบียบอย่างเคร่งครัด
สังเกตุได้จากการที่ผู้สอบบัญชีรายงานความพึงพอใจต่อการควบคุมภายในของบริษัทให้แก่คณะกรรมการตรวจสอบรับทราบมาโดยตลอด

เพื่อเป็นการป้องกันการมีอำนาจเบ็ดเสร็จของกรรมการผู้จัดการและรองกรรมการผู้จัดการ
ซึ่งทั้งสองท่านเป็นผู้ถือหุ้นรายใหญ่ของบริษัท บริษัท จะกำหนดให้การอนุมัติรายการใดๆ
ที่จะก่อให้เกิดประโยชน์ต่อกรรมการผู้จัดการและรองกรรมการผู้จัดการดังกล่าวที่ไม่เกี่ยวข้องกับการประกอบธุรกิจตามปกติของบริษัท
และมีมูลค่าของรายการตั้งแต่ 100,000 บาทขึ้นไป เช่น การเบิกเงินล่วงหน้า
ค่าใช้จ่ายเกี่ยวกับการเดินทางไปต่างประเทศ เป็นต้น
จะต้องผ่านการรับทราบและตรวจสอบของฝ่ายตรวจสอบภายในของบริษัท
ก่อนที่จะมีการอนุมัติรายการดังกล่าว
ซึ่งหากฝ่ายตรวจสอบภายในเห็นว่ารายการดังกล่าวไม่เหมาะสมหรือมีความผิดปกติ
ฝ่ายตรวจสอบภายในจะรายงานโดย ตรงต่อประธานกรรมการตรวจสอบโดยทันที

เนื่องจากคณะกรรมการส่วนใหญ่เป็นฝ่ายบริหาร
ทำให้ขาดการคานอำนาจระหว่างคณะกรรมการบริษัท และฝ่ายบริหาร ดังนั้น บริษัท
จึงมีการกำหนดขอบเขตอำนาจของแต่ละตำแหน่งไว้อย่างชัดเจนในอำนาจดำเนินการของบริษัท
รวมทั้งกรรมการผู้จัดการไม่มีอำนาจในการดำเนินการใดๆ ในหรือเกี่ยวกับรายการที่เกี่ยวโยงกัน
รายการการได้มาหรือจำหน่ายไปซึ่งสินทรัพย์ที่สำคัญของบริษัท และอำนาจที่มอบให้กรรมการผู้จัดการ
หรือบุคคลที่ได้รับมอบอำนาจจากกรรมการผู้จัดการจะไม่สามารถอนุมัติรายการที่ตน
หรือบุคคลที่อาจมีความขัดแย้ง
มีส่วนได้เสียหรืออาจมีความขัดแย้งทางผลประโยชน์ในลักษณะอื่นใดกับบริษัท หรือบริษัทย่อยของบริษัท

บริษัทยังมีฝ่ายตรวจสอบภายใน
ซึ่งจะรายงานโดยตรงต่อคณะกรรมการตรวจสอบได้ทุกเมื่อหากพบธุรกรรมที่ไม่ปกติ
นอกจากนี้หัวหน้าฝ่ายตรวจสอบภายในยังมีวาระเข้าร่วมประชุมกับคณะกรรมการตรวจสอบทุกครั้ง
โดยดำรงตำแหน่งเป็นเลขานุการคณะกรรมการตรวจสอบด้วย
ทั้งนี้เพื่อให้ฝ่ายตรวจสอบภายในสามารถทำหน้าที่ในการควบคุมดูแล
ตรวจสอบการดำเนินงานภายในของบริษัท ให้เป็นไปอย่างโปร่งใส เหมาะสม รัดกุม
และเป็นไปตามอำนาจดำเนินการของบริษัท และมีความโปร่งใส
รวมทั้งติดตามข้อมูลและตรวจสอบรายการต่างๆ ตามที่คณะกรรมการตรวจสอบมอบหมาย
และสำหรับรายการที่มีนัยสำคัญและอาจส่งผลต่อผลการดำเนินงานของบริษัท เช่น
การซื้อขายทรัพย์สินถาวร การก่อหนี้และภาระผูกพัน เป็นต้น
จะต้องผ่านการอนุมัติจากที่ประชุมคณะกรรมการตรวจสอบด้วย
เพื่อให้มั่นใจได้ว่ารายการดังกล่าวจะเป็นไปอย่างเหมาะสมและเพื่อรักษาผลประโยชน์ของบริษัท
เป็นสำคัญ